## Naredba o homologaciji vozila kategorija M, N i O u pogledu kočenja

### NN 95/1998 (14.7.1998.), Naredba o homologaciji vozila kategorija M, N i O u pogledu kočenja

# DRŽAVNI ZAVOD ZA NORMIZACIJU I MJERITELJSTVO

Temeljem članka 13 stavak 2., članka 17 stavak 2. i članka 23 stavak
4. Zakona o normizaciji ("Narodne novine", broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O HOMOLOGACIJI VOZILA KATEGORIJA M, N I O U POGLEDU KOČENJA**

I. OPĆE

1. Vozila kategorija M, N i O moraju biti homologirana suk- ladno ovoj
naredbi.

II. PODRUČJE PRIMJENE

2. Ova naredba odnosi se na kočenje motornih vozila kategorija M i N
te prikolica kategorije O. Pojam "prikolica" uključuje i poluprikolice
osim gdje je to drugačije naznačeno.

3. Odredbe ove naredbe ne odnose se na:

3.1. Vozila čija najveća projektirana brzina nije veća od 25 km/h

3.2. Prikolice koje se ne smiju priključiti za motorna vozila čija projektirana
brzina nije veća od 25 km/h

3.3. Vozila prilagođena vozačima invalidima.

III. ZAHTJEVI

4. *Općenito*

4.1. Kočni uređaj

4.1.1. Kočni uređaj mora biti tako projektiran, izrađen i ugrađen da
omogući vozilu u uobičajenoj uporabi da, usprkos vibracijama kojima može
biti izloženo, udovoljava odredbama ove naredbe.

4.1.2. Posebice kočni uređaj mora biti tako projektiran, izrađen i ugrađen
da se osigura otpornost na utjecaj korozije i starenja čemu je uređaj izložen.

4.2. Zadaci kočnog uređaja

Kočni uređaj definiran u točki 2.3. Pravilnika ECE R 13.06 mora ispunjavati
sljedeće zadatke:

4.2.1. Radno kočenje

Radno kočenje mora omogućiti kontrolu gibanja vozila i njegovo sigurno,
brzo i učinkovito zaustavljanje pri bilo kojoj brzini i opterećenju i pri
bilo kojoj uzbrdici ili nizbrdici. Mora biti omogućena postupna promjena
ovoga kočnog učinka. Vozač mora moći postići taj kočni učinak sa svojeg
sjedala, bez pomicanja ruku s upravljača.

4.2.2. Pomoćno kočenje

Pomoćno kočenje mora omogućiti zaustavljanje vozila na prihvatljivoj
udaljenosti u slučaju neispravnosti radnog kočenja. Mora biti omogućena
postupna promjena ovoga kočnog učinka. Vozač mora moći postići taj kočni
učinak sa svojeg sjedala, držeći pri tome najmanje jednu ruku na upravljaču.
U smislu ovih odredbi pretpostavlja se da se ne može istodobno pojaviti
više od jedne neispravnosti u sustavu radnog kočenja.

4.2.3. Parkirno kočenje

Parkirno kočenje mora omogućiti zadržavanje vozila u mirovanju na uzbrdici
ili nizbrdici, čak i kad vozač nije prisutan, pri čemu se držanje radnih
dijelova kočnice u blokiranom stanju mora postići isključivo mehaničkim
uređajem. Vozač mora moći ostvariti taj kočni učinak sa svojeg sjedala,
a u slučaju prikolice, uvjetno prema odredbama točke 5.10. Pneumatska (zračna)
kočnica prikolice i parkirna kočnica vučnog vozila mogu djelovati istodobno
pod uvjetom da vozač može u svakom trenutku provjeriti je li učinak parkirne
kočnice skupa vozila, postignut potpuno mehaničkim djelovanjem uređaja
parkirnog kočenja, dostatan.

4.2.4. Pneumatske veze između motornih vozila i prikolica

Kod kočnog uređaja koji radi na stlačeni (komprimirani) zrak, pneumatska
veza s prikolicom mora biti izvedena s dva ili više vodova. Međutim, u
svim slučajevima, svim zahtjevima ove naredbe mora biti udovoljeno primjenom
samo dva voda. Zaporni uređaji koji se ne aktiviraju automatski nisu dopušteni.

U slučaju zglobne kombinacije vozila, savitljive cijevi moraju biti
dio vučnog vozila. U svim ostalim slučajevima, savitljive cijevi moraju
biti dio prikolice.

5. *Značajke kočnih uređaja*

5.1. *Vozila kategorija M i N*

5.1.1. Svi kočni uređaji kojima je vozilo opremljeno moraju udovoljavati
zahtjevima propisanim za radne, pomoćne i parkirne kočice.

5.1.2. Uređaji koji osiguravaju radno, pomoćno i parkirno kočenje mogu
imati zajedničke sastavnice sve dok udovoljavaju ovim uvjetima:

5.1.2.1. moraju postojati najmanje dva aktivirajuća mehanizma nezavisna
jedan o drugome i lako dostupna vozaču iz njegova uobičajena vozačkog položaja.
Za sve kategorije vozila, osim M2
i M3, svaki
aktivirajući mehanizam kočnice (osim aktivirajućeg mehanizma usporivača)
mora biti konstruiran tako da se vraća u potpuno isključeni položaj kad
je otpušten. Ovaj zahtjev se ne odnosi na aktivirajući mehanizam parkirne
kočnice (ili taj dio združenoga aktivirajućeg mehanizma) kad je isti mehanički
blokiran u odabranom (djelatnom) položaju.

5.1.2.2. Aktivirajući mehanizam uređaja radnog kočenja mora biti nezavisan
o aktivirajućem mehanizmu uređaja parkirnog kočenja.

5.1.2.3. Ako uređaj radnog kočenja i uređaj pomoćnog kočenja imaju isti
aktivirajući mehanizam, učinkovitost veza između tog aktivirajućeg mehanizma
i raznih dijelova prijenosnog sustava (mehanizma) ne smije biti podložna
slabljenju nakon izvjesnoga razdoblja uporabe.

5.1.2.4. Ako uređaj radnog kočenja i uređaj pomoćnog kočenja imaju isti
aktivirajući mehanizam, uređaj parkirnog kočenja mora biti tako konstruiran
da se može aktivirati kad je vozilo u gibanju. Taj zahtjev ne mora biti
ispunjen ako se radna kočnica vozila može aktivirati, makar i djelomično,
s pomoću nekog pomoćnog aktivirajućeg mehanizma.

5.1.2.5. U slučaju loma bilo koje sastavnice sustava kočenja, osim onih
koje pripadaju kočnicama (kako je navedeno u točki 2.6.) ili sastavnica
koje su navedene u točki 5.1.2.7. ili u slučaju bilo kojega drugog kvara
(neispravnosti) u uređaju radnog kočenja (loš rad, djelomičan ili potpun
gubitak rezerve energije), pomoćni kočni uređaj ili onaj dio uređaja radnog
kočenja na koji ne utječe kvar, mora biti sposoban zaustaviti vozilo sukladno
uvjetima propisanim za pomoćno kočenje.

5.1.2.6. Posebice, ako uređaj pomoćnog kočenja i uređaj radnog kočenja
imaju zajednički aktivirajući mehanizam i zajednički prijenosni mehanizam,
moraju biti zadovoljeni sljedeći uvjeti:

5.1.2.6.1. Ako se radno kočenje postiže energijom mišića vozača uz pomoć
jedne ili više rezervi energije, pomoćno kočenje mora, u slučaju izostanka
te pomoći, biti osigurano energijom mišića vozača, uz možebitnu pomoć dijela
rezerve energije na koji ne utječe neispravnost, pri čemu sila na aktivirajućem
mehanizmu ne smije prijeći propisanu najveću vrijednost.

5.1.2.6.2. Ako sila radnog kočenja i djelovanje njezinoga prijenosnog
mehanizma ovise isključivo o uporabi rezerve energije, koju aktivira vozač,
tada moraju postojati najmanje dvije potpuno nezavisne rezerve (spremnici)
energije, svaka sa svojim vlastitim i nezavisnim prijenosnim mehanizmom;
svaka od njih može djelovati na kočnice samo dva ili više kotača, izabranih
tako da mogu osigurati propisani stupanj učinkovitosti pomoćnog kočenja,
bez ugrožavanja stabilnosti vozila pri kočenju; osim toga, svaka od gore
navedenih rezervi (spremnika) energije mora biti opremljena alarmnim uređajem,
kako je navedeno u točki 5.1.13.

5.1.2.7. Određeni dijelovi, kao što su papučica i njezin ležaj, glavni
cilindar i njegov klip ili klipovi (hidraulički sustavi), kontrolni ventil/glavni
kočni ventil (hidraulički i/ili pneumatski sustavi), polužna veza između
papučice i glavnog cilindra ili kontrolnog ventila/glavnoga kočnog ventila,
kočni cilindri i njihovi klipovi (hidraulički i/ili pneumatski sustavi)
i polužni i bregasti sklopovi kočnica, ne smatraju se dijelovima podložnim
lomu ako su dobro dimenzionirani, lako pristupačni za održavanje i ako
imaju sigurnosne značajke jednake najmanje onima propisanim za druge bitne
sastavnice vozila (kao što je prijenosni mehanizam sustava za upravljanje).
Svaki takav prije navedeni dio čija bi neispravnost onemogućila kočenje
vozila stupnjem učinkovitosti koji je najmanje jednak onom propisanom za
pomoćno kočenje, mora biti izrađen od kovine ili od gradiva ekvivalentnih
značajki i ne smije se zamjetljivo deformirati pri uobičajenom radu kočnog
uređaja.

5.1.3. Tamo gdje postoje zasebni aktivirajući mehanizmi za uređaj radnoga
kočenja i uređaj pomoćnog kočenja, istodobno aktiviranje oba aktivirajuća
mehanizma ne smije prouzročiti nedjelotvornost oba uređaja - radnoga i
pomoćnog kočenja, bilo da su i jedan i drugi kočni uređaj u ispravnom stanju,
bilo da je jedan od njih neispravan.

5.1.4. Uređaj radnog kočenja, bilo da je kombiniran ili ne s uređajem
pomoćnog kočenja, mora biti takav da u slučaju neispravnosti jednog dijela
njegova prijenosnog mehanizma još uvijek preostaje dostatan broj kotača
koji se koče aktiviranjem aktivirajućeg mehanizma radne kočnice; ti kotači
moraju biti tako odabrani da preostala značajka uređaja radnog kočenja
udovoljava zahtjevima navedenim u prilogu 4 Pravilniku ECE R 13.06.

5.1.4.1. Međutim, prethodne odredbe ne odnose se na vučna vozila (tegljače)
za poluprikolice kad je prijenosni mehanizam uređaja radnog kočenja poluprikolice
nezavisan o uređaju radnog kočenja vučnog vozila;

5.1.4.2. Neispravnost na jednom dijelu hidrauličkoga prijenosnog sustava
treba biti signalizirana vozaču s pomoću uređaja s crvenom kontrolnom svjetiljkom,
koja se uključi odmah pri djelovanju na aktivirajući mehanizam i koja ostane
svijetliti sve dok neispravnost postoji i dok je uređaj za uključivanje
motora (ključ) u položaju "uključeno". Međutim, dopuštena je uporaba uređaja
s kontrolnom svjetiljkom koja svijetli kad je razina tekućine (fluida)
u rezervoaru ispod razine koju je propisao proizvođač. Kontrolna svjetiljka
mora biti vidljiva čak i pri dnevnom svjetlu; ispravno stanje svjetiljke
vozač mora moći lako provjeriti sa svojeg sjedala. Neispravnost jedne od
sastavnica uređaja ne smije prouzročiti potpuni gubitak učinkovitosti kočnog
uređaja.

5.1.5. Ako se upotrebljava energija koja nije energija mišića vozača,
tada ne treba postojati više od jednog izvora takve druge energije (hidraulička
crpka, zračni kompresor, itd.), ali način na koji se pokreće uređaj koji
predstavlja taj izvor energije mora biti pouzdan, koliko god je to moguće.

5.1.5.1. U slučaju neispravnosti bilo kojeg dijela prijenosnog sustava
kočnog uređaja, mora se nastaviti napajanje dijela na koji ne utječe neispravnost,
kako bi se, u slučaju potrebe, osiguralo zaustavljanje vozila sa stupnjem
učinkovitosti propisanim za preostalo i/ili pomoćno kočenje. Ovaj uvjet
mora biti ispunjen s pomoću uređaja koji se mogu lako aktivirati kad je
vozilo u mirovanju ili na automatski način.

5.1.5.2. Osim toga, spremnici energije postavljeni iza ovog uređaja
moraju biti takvi da u slučaju neispravnosti u napajanju energijom, nakon
četiri puna aktiviranja aktivirajućeg mehanizma radne kočnice, pod uvjetima
propisanim u točki 1.2. priloga 7 Pravilniku ECE R 13.06, još uvijek mogu
petim aktiviranjem aktivirajućeg mehanizma radne kočnice zaustaviti vozilo
sa stupnjem učinkovitosti propisanim za pomoćno kočenje.

5.1.5.3. Međutim, za hidraulički kočni uređaj s pohranjenom energijom,
smatrat će se da su ove odredbe ispunjene ukoliko se osigura da u zahtjevima
iz točke 1.2.2. priloga 7 Pravilniku ECE R 13.06, odjeljak C, bude udovoljeno.

5.1.6. Zahtjevi iz točaka 5.1.2., 5.1.4. i 5.1.5. moraju biti ispunjeni
bez uporabe bilo kojega automatskog uređaja takve vrste, da bi njegova
neučinkovitost mogla proći nezapaženo zbog činjenice da se dijelovi, koji
su obično u stanju mirovanja, pokreću jedino u slučaju neispravnosti kočnog
uređaja.

5.1.7. Uređaj radnog kočenja mora djelovati na sve kotače vozila.

5.1.8. Djelovanje uređaja radnog kočenja mora biti prikladno (primjereno)
raspodijeljeno na pojedine osovine.

5.1.9. Djelovanje uređaja radnog kočenja mora biti raspodijeljeno na
kotače jedne te iste osovine simetrično u odnosu na uzdužnu srednju ravninu
vozila.

5.1.10. Uređaj radnog kočenja i uređaj parkirnog kočenja moraju djelovati
na kočne površine koje su stalno povezane s kotačima s pomoću elemenata
(dijelova) odgovarajuće čvrstoće. Ni jedna kočna površina ne smije biti
takva da se može odvojiti od kotača; međutim, kod uređaja radnog kočenja
i uređaja pomoćnog kočenja, takvo odvajanje nekih kočnih površina može
se dopustiti pod uvjetom da je to samo trenutačno, npr. za vrijeme promjene
stupnja prijenosa i da nakon toga radno kočenje ili pomoćno kočenje nastavlja
djelovanje s propisanim stupnjem učinkovitosti. Osim toga, prije navedeno
odvajanje može biti dopušteno i kod uređaja parkirnog kočenja pod uvjetom
da je pod kontrolom isključivo vozača, s njegova sjedala s pomoću sustava
koji se ne može sam aktivirati zbog propuštanja.

5.1.11. Trošenje kočnica (kočnih obloga) mora se moći na lak način otkloniti
s pomoću ručnoga ili automatskog sustava namještanja. Osim toga, aktivirajući
mehanizam i sastavnice prijenosnog mehanizma i kočnica moraju imati rezervu
u hodu i, ako je potrebno, prikladna sredstva za kompenzaciju, takva da
kad se kočnice zagriju ili kad kočne obloge postignu određeni stupanj istrošenosti,
učinak kočenja bude osiguran bez potrebe za neposrednim namještanjem.

5.1.11.1. Namještanje trošenja (kočnica) mora biti automatsko kod radnih
kočnica. Međutim, opremanje uređajima za automatsko namještanje je neobvezatno
za terenska vozila kategorija N2
i N3 i za
stražnje kočnice vozila kategorije M1
i N1.

Uređaji za automatsko namještanje trošenja kočnica moraju biti takvi
da nakon zagrijavanja, iza kojega slijedi hlađenje kočnica, još uvijek
bude osigurano učinkovito kočenje. Posebice vozilo mora ostati sposobno
za uobičajenu vožnju poslije ispitivanja provedenih u skladu s prilogom
4 Pravilniku ECE R 13.06, točka 1.5 (Tip - I test) i prilogom 4 Pravilniku
ECE R 13.06, točka 1.6 (Tip - II test).

5.1.11.2. Mora biti moguće jednostavno provjeriti trošenje obloga radnih
kočnica s vanjske strane ili s donje strane vozila uporabom samo alata
ili opreme kojom je vozilo obično opremljeno, npr. izvedbom prikladnih
nadzornih provrta (otvora) ili na neki drugi način. Alternativno tome,
prihvatljivi su zvučni ili optički uređaji koji upozoravaju vozača na njegovom
vozačkom mjestu da je potrebna zamjena obloga kočnica. Skidanje prednjih
i/ili stražnjih kotača u svrhu provedbe ove provjere dopuštena je samo
kod vozila kategorija M1 i N1.

5.1.12. Kod kočnih uređaja s hidrauličkim prijenosnim mehanizmom, uljevni
otvori spremnika fluida (tekućine) moraju biti lako dostupni; osim toga,
spremnici koji sadrže rezervni fluid moraju biti tako projektirani i izrađeni
da se razina rezervnog fluida može lako provjeriti bez njihova otvaranja.
U slučaju da taj potonji uvjet nije ispunjen, upozoravajući signal mora
privući pozornost vozača na svaki pad razine rezerve fluida koji bi mogao
dovesti do neispravnosti u radu kočnog uređaja. Učinkovito funkcioniranje
tog signala vozač mora moći lako provjeriti.

Vrsta fluida predviđena za uporabu kod kočnih uređaja s hidrauličkim
prijenosnim mehanizmom mora biti obilježena oznakom 1a ili 2 u skladu s
normom ISO 9128-1987.

Oznaka mora biti pričvršćena na vidljivu mjestu, biti neizbrisiva i
nalaziti se unutar 100 mm od uljevnih otvora spremnika fluida; dodatne
obavijesti mogu biti dane (predviđene) od strane proizvođača.

5.1.13. Alarmni uređaj

5.1.13.1. Svako vozilo opremljeno radnom kočnicom koja se aktivira s
pomoću spremnika energije, ako se propisane značajke pomoćnog kočenja ne
mogu postići s pomoću ove kočnice, bez uporabe pohranjene (akumulirane)
energije, mora se uz tlakomjer, gdje je postavljen, nalaziti i alarmni
uređaj. Taj alarmni uređaj mora davati optički ili akustički signal kad
pohranjena energija u bilo kojem dijelu sustava padne na vrijednost pri
kojoj, bez ponovnog punjenja spremnika, a bez obzira na stanje opterećenja
vozila, je moguće peti put aktivirati aktivirajući mehanizam radne kočnice,
nakon četiri njena puna aktiviranja, i postići propisane značajke za pomoćno
kočenje (bez neispravnosti u prijenosnom mehanizmu radne kočnice i s kočnicama
namještenim što je najbolje moguće). Alarmni uređaj mora biti izravno i
trajno povezan sa strujnim krugom. Kad motor radi pod uobičajenim radnim
uvjetima i ako nema neispravnosti u kočnom sustavu, kao što je slučaj pri
homologacijskim ispitivanjima ovoga tipa, alarmni uređaj ne smije davati
signal za vrijeme neophodnog punjenja spremnika energije nakon pokretanja
motora.

5.1.13.1.1. Međutim, za vozila za koja se samo tada smatra da udovoljavaju
zahtjevima točke 5.1.5.1. ove naredbe kad udovoljavaju zahtjevima 1.2.2.
priloga 7 Pravilniku ECE R 13.06, odjeljak C, alarmni uređaj mora se sastojati
od akustičkog signala kao dodatka optičkom signalu. Ti uređaji ne trebaju
raditi istovremeno, pod uvjetom da svaki od njih udovoljava gore navedenim
zahtjevima i da se akustički signal ne aktivira prije optičkoga.

5.1.13.1.2. Taj akustički uređaj može se isključiti za vrijeme primjene
radne kočnice i/ili, po izboru proizvođača, kod automatskog mjenjača kad
je izbornik u položaju "Park" (parkiranje).

5.1.14. Bez obzira na zahtjeve iz točke 4.2.3., kad je za funkcioniranje
kočnog uređaja bitan (neophodan) neki pomoćni izvor energije, rezerva energije
mora biti takva da, u slučaju prestanka rada motora ili u slučaju neispravnosti
uređaja kojim se pokreće izvor energije, osigura da značajke kočenja ostanu
odgovarajuće kako bi se vozilo zaustavilo pod propisanim uvjetima. Osim
toga, ako se mišićni napor kojim vozač djeluje na parkirni kočni uređaj
pojačava servouređajem, aktiviranje parkirnog kočenja mora biti osigurano
i u slučaju neispravnosti tog servouređaja, ako je potrebno, uporabom rezerve
energije nezavisno o onoj kojom se obično napaja servouređaj. Ta rezerva
energije može biti ona namijenjena sustavu radnog kočenja. Izraz "aktiviranje"
također uključuje i radnju otpuštanja kočnice.

5.1.15. Kod motornog vozila za koje je dopušteno priključenje (kopčanje)
prikolice opremljene kočnicom kojom upravlja vozač vučnog vozila, sustav
(uređaj) radne kočnice vučnog vozila mora biti opremljen uređajem konstruiranim
tako da u slučaju neispravnosti kočnog uređaja prikolice, ili u slučaju
prekida u napojnom zračnom vodu (ili nekoj drugoj takvoj vrsti veze koja
bi mogla biti prihvaćena) između vučnog vozila i njegove prikolice još
uvijek bude moguće kočenje vučnog vozila s učinkovitošću propisanom za
pomoćno kočenje; uz to je, posebno, propisano da taj uređaj mora biti smješten
na vučnom vozilu.

5.1.16. Pomoćna oprema mora biti napajana energijom na takav način da,
čak i u slučaju oštećenja izvora energije, njezin rad ne može prouzročiti
da se rezerve energije, koje napajaju kočne uređaje, spuste ispod razine
navedene u točki 5.1.13.

5.1.17. Ako je prikolica kategorije O3
ili O4, uređaj
radnog kočenja mora biti kontinuiranoga ili polukontinuiranoga tipa.

5.1.18. Kod vozila predviđenog za vuču prikolice kategorije O3
ili O4, kočni
uređaji tog vozila moraju zadovoljavati ove niže navedene uvjete.

5.1.18.1. Kad pomoćni kočni uređaj vučnog vozila počne djelovati, mora
također postojati postupno kočno djelovanje prikolice.

5.1.18.2. Kod neispravnosti radnoga kočnog uređaja vučnog vozila, kad
se taj uređaj sastoji od najmanje dva nezavisna dijela, dio ili dijelovi
na koje ne utječe kvar moraju biti u stanju djelomično ili potpuno aktivirati
kočnice prikolice. Mora biti moguće postupno kočno djelovanje prikolice.
Ako je ova operacija ostvarena pomoću ventila koji je obično u mirovanju,
tada takav ventil smije biti spojen samo ako njegovo ispravno funkcioniranje
može vozač lako provjeriti iz svoje kabine ili izvan vozila, bez uporabe
alata.

5.1.18.3. kod loma ili propuštanja jednog od vodova (cijevi) za napajanje
zrakom prikolice (ili neke druge takve vrste veze koja bi mogla biti prihvaćena),
mora vozaču, unatoč tome, biti moguće potpuno ili djelomično aktivirati
kočnice prikolice s pomoću aktivirajućeg mehanizma radne kočnice ili aktivirajućeg
mehanizma pomoćne kočnice ili aktivirajućeg mehanizma parkirne kočnice,
osim ako lom ili propuštanje zračnog voda automatski ne prouzročuje kočenje
prikolice sa značajkama propisanim u točki 3.3. priloga 4 Pravilniku ECE
R 13.06.

5.1.18.4. U slučaju dvovodnog sustava napajanja zrakom, smatrat će se
da je udovoljeno zahtjevu iz točke 5.1.18.3., ako su ispunjeni ovi uvjeti:

5.1.18.4.1. kad je jedan od aktivirajućih mehanizama kočnica navedenih
u točki 5.1.18.3. potpuno aktiviran, tlak u napojnom vodu mora se sniziti
na 1,5 bar tijekom naredne dvije sekunde;

5.1.18.4.2. kad se napojni vod prazni brzinom od najmanje 1 bar/s, automatsko
kočenje prikolice mora početi djelovati prije nego se tlak u napojnom vodu
snizi na 2 bara.

5.1.19. Kod motornog vozila opremljenog za vuču prikolice s električnim
radnim kočnicama, mora biti udovoljeno niže navedenim zahtjevima.

5.1.19.1. Napajanje energijom (generator ili baterija) motornog vozila
mora imati dostatan kapacitet za opskrbu strujom električnoga kočnog sustava.
S motorom koji radi u praznom hodu brzinom vrtnje koju preporučuje proizvođač,
i s uključenim svim električnim uređajima koje je proizvođač vozila isporučio
kao standardnu opremu, napon u električnim vodovima ne smije se, pri najvećem
strujnom opterećenju električnoga kočnog sustava (15 A), sniziti ispod
vrijednosti 9,6 V mjereno na priključku tog sustava. Električni vodovi
moraju biti takvi da u njima ne može doći do kratkog spoja čak i kad su
preopterećeni.

5.1.19.2. Kod neispravnosti u radnom kočnom uređaju vučnog vozila, kad
se taj uređaj sastoji od najmanje dvije nezavisne jedinice, jedinica ili
jedinice na koje ne utječe kvar, moraju biti sposobni djelomično ili potpuno
aktivirati kočnice prikolice.

5.1.19.3. Uporaba sklopke (prekidača) za stop-svjetlo i strujnog kruga
za aktiviranje električnoga kočnog sustava dopuštena je samo ako je vod
za aktiviranje kočnica spojen usporedno sa stop-svjetlom i ako su postojeća
sklopka (prekidač) stop-svjetla i strujni krug sposobni preuzeti dodatno
opterećenje.

5.1.20. Kod pneumatskoga radnoga kočnog uređaja koji se sastoji od dva
ili više nezavisnih jedinica, svako propuštanje između tih jedinica na
aktivirajućem mehanizmu ili iza njega mora se neprekidno odvoditi (odzračivati)
u atmosferu.

5.1.21. Međugradski motorni autobusi i turistički motorni autobusi za
duga putovanja kategorije M3
kojima najveća dopuštena masa prelazi 12 t moraju biti opremljeni protublokirajućim
uređajima (sustavima) kategorije 1 prema prilogu 13 Pravilniku ECE R 13.06.

5.1.22. Motorna vozila kategorije N3
kojima najveća dopuštena masa prelazi 16 t i koja su predviđena za vuču
prikolica O4,
moraju biti opremljena protublokirajućim uređajima (sustavima) kategorije
1 prema prilogu 13 Pravilniku ECE R 13.06.

5.1.23. Kod motornog vozila predviđenog (namijenjenog) za vuču prikolice
kategorije O3 ili
O4, radni
kočni sustav prikolice smije se upotrijebiti samo zajedno s radnim, pomoćnim
ili parkirnim kočnim sustavom vučnog vozila.

5.2. *Vozila kategorije O*

5.2.1. Prikolice kategorije O1
ne trebaju biti opremljene radnim kočnim uređajem; međutim, ako je prikolica
ove kategorije opremljena radnim kočnim uređajem, on mora udovoljavati
jednakim zahtjevima kao i kod prikolice kategorije O2.

5.2.2. Prikolice kategorije O2
moraju biti opremljene radnim kočnim uređajem kontinuiranoga ili polukontinuiranoga
ili inercijalnoga (naletnog) tipa. Ovaj potonji tip dopušten je samo za
prikolice, ali ne i za poluprikolice. Međutim, dopuštene su električne
radne kočnice koje zadovoljavaju uvjete iz priloga 14 Pravilniku ECE R
13.06.

5.2.3. Prikolice kategorije O3
ili O4 moraju
biti opremljene radnim kočnim uređajem kontinuiranoga ili polukontinuiranoga
tipa.

5.2.4. Radni kočni uređaj mora djelovati na sve kotače prikolice.

5.2.5. Djelovanje radnoga kočnog uređaja mora biti odgovarajuće raspodijeljeno
na pojedine osovine.

5.2.6. Djelovanje svakoga kočnog uređaja mora biti raspodijeljeno na
pojedine kotače jedne te iste osovine simetrično u odnosu na uzdužnu srednju
ravninu vozila.

5.2.7. Kočne površine potrebne za postizanje propisanog stupnja učinkovitosti
moraju biti u stalnoj vezi s kotačima, čvrsto ili s pomoću sastavnica koje
nisu podložne kvarenju.

5.2.8. Trošenje kočnica (kočnih obloga) mora se moći na lak način otkloniti
s pomoću ručnoga ili automatskog sustava namještanja. Osim toga, aktivirajući
mehanizam i sastavnice prijenosnog mehanizma i kočnica moraju imati rezervu
u hodu i, ako je potrebno, prikladna sredstva za kompenzaciju, takva da
kad se kočnice zagriju ili kad kočne obloge postignu (dosegnu) određeni
stupanj istrošenja učinak kočenja bude osiguran bez potrebe za neposrednim
namještanjem.

5.2.8.1. Namještanje trošenja (kočnica) mora biti automatsko kod radnih
kočnica. Međutim, opremanje uređajima za automatsko namještanje je neobvezatno
za vozila kategorije O1
i O2.

Uređaji za automatsko namještanje trošenja kočnica moraju biti takvi
da nakon zagrijavanja, iza kojeg slijedi hlađenje kočnica, još uvijek bude
osigurano učinkovito kočenje. Posebice vozilo mora ostati sposobno za uobičajenu
vožnju poslije ispitivanja provedenih u skladu s prilogom 4 Pravilniku
ECE R 13.06, točka 1.5 (Tip-I test) i prilogom 4 Pravilniku ECE R 13.06,
točka 1.6 (Tip-II test).

5.2.8.2. Mora biti moguće lako provjeriti trošenje obloga radnih kočnica
s vanjske strane ili s donje strane vozila uporabom samo alata ili opreme
kojom je vozilo obično opremljeno, npr. izvedbom prikladnih nadzornih provrta
(otvora) ili na neki drugi način.

5.2.9. Kočni uređaji moraju biti takvi da se prikolica zaustavlja automatski
ako se priključni uređaj (spojka) slomi (odvoji) dok je prikolica u gibanju.
Međutim, ova se odredba ne odnosi na jednoosovinske prikolice, osim poluprikolica,
s najvećom dopuštenom masom koja ne prelazi 0,75 t, pod uvjetom da su prikolice
opremljene, osim glavnim priključnim (spojnim) uređajem, i pomoćnim spojnim
vezama (lanac, žičano uže, itd), koje su u stanju, u slučaju loma (odvajanja)
glavnoga priključnog uređaja, spriječiti da vučno rudo dodirne zemlju,
kao i osigurati neko preostalo upravljanje prikolicom.

5.2.10. Na svakoj prikolici za koju se zahtijeva opremljenost radnim
kočnim uređajem, parkirno kočenje mora biti osigurano čak i kad je prikolica
odvojena od vučnog vozila. Parkirni kočni uređaj mora moći aktivirati osoba
koja stoji na tlu; međutim, u slučaju da se prikolica upotrebljava za prijevoz
putnika, ta se kočnica mora moći aktivirati iz unutarnjosti prikolice.

Izraz "aktiviranje" također uključuje i radnju otpuštanja kočnice.

5.2.11. Ako je prikolica opremljena uređajem koji omogućuje isključivanje
aktiviranja kočnog sustava s pomoću stlačenog zraka, ali ne i parkirnoga
kočnog sustava, prvonavedeni uređaj mora biti projektiran i konstruiran
tako da se sigurno vraća u pripremni položaj, ne kasnije nego započne ponovno
napajanje prikolice stlačenim zrakom.

5.2.12. Prikolice kategorije O3 i O4 opremljene dvovodnim sustavom napajanja
zrakom moraju zadovoljavati uvjete navedene u točki 5.1.18.4.

5.2.13. Prikolice kategorije O4 moraju biti opremljene protublokirajućim
uređajima (sustavima) prema prilogu 13 Pravilniku ECE R 13.06.

IV. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 13 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 22. studenoga 1990.,1 koji je dodatak Ženevskom sporazumu
iz 1958. o prihvaćanju jednakih uvjeta za homologaciju i uzajamno priznavanje
homologacije opreme i dijelova motornih vozila (u daljnjem tekstu: Pravilnik
ECE R 13.06).

7. Pravilnik ECE R 13.06 u izvorniku dostupan je u Normoteci Državnog
zavoda za normizaciju i mjeriteljstvo.

V. HOMOLOGACIJA VOZILA

8. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 13.06.

VI. PROVJERA SUKLADNOSTI

9. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine", broj 82/96, 107/96, 79/97, 132/97 i 58/98).

VII. PRIMJENA

10. Danom stupanja na snagu ove naredbe prestaje važiti Naredba o obveznoj
homologaciji motornih i priključnih vozila u pogledu kočenja ("Narodne
novine" br. 53/91).

11. Ova naredba stupa na snagu osmog dana nakon objave u "Narodnim novinama".

12. Za rabljena vozila kategorija M2, M3 (osim vozila iz točke 5.1.2.1.),
N2, N3 (osim vozila iz točke 5.1.2.2.), O1, O2 i O3 primjenjivat će se
do 1. listopada 1998. odredbe Pravilnika ECE R 13 s izmjenama i dopunama
koje su stupile na snagu zaključno 29. srpnja 1988. (05 niz izmjena i dopuna).

Klasa: 011-02/98-02/17
Urbroj: 558-04/7-98-1
Zagreb, 15. svibnja 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_

Naredba, NN 95/1998-1324